Diari Oficial de la Generalitat Valenciana


Sumari del DOGV 3765, del 06-06-2000 (2000/4540)

DECRET 83/2000, de 30 de maig, del Govern Valencià, pel qual s'establix la prova perquè les persones majors de 18 anys d'edat puguen obtindre directament el títol de Graduat en Educació Secundària, a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/05/30/83/dof/vci/html**

### Dades del document

Número de DOGV
:   3765

Data del DOGV
:   06-06-2000

Secció del DOGV
:   I. DISPOSICIONS GENERALS

Número del document
:   2000/4540


Data del document
:   30-05-2000

Organisme emissor
:   Conselleria de Cultura i Educació

Tipus de document
:   Decret

Anàlisi jurídica

 Descriptors 

:   * títol d'estudis
    * ensenyament secundari
    * legislació
    * examen
    * reconeixement d'estudis
    * educació d'adults

DECRET 83/2000, de 30 de maig, del Govern Valencià, pel qual s'establix la prova perquè les persones majors de 18 anys d'edat puguen obtindre directament el títol de Graduat en Educació Secundària, a la Comunitat Valenciana. [2000/F4540]
  
L'article 52.3 de la Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre de 1990), establix que les administracions educatives organitzaran periòdicament proves perquè les persones majors de 18 anys d'edat puguen obtindre directament el títol de Graduat en Educació Secundària.
  
L'apartat 5 de l'article únic del Reial Decret 173/1998, de 16 de febrer, pel qual es modifica i completa el Reial Decret 986/1991, de 14 de juny, pel qual s'aprova el calendari d'aplicació de la nova ordenació del sistema educatiu (BOE de 17 de febrer de 1998), modifica l'article 16.3 i establix que, a partir de l'any acadèmic 2000-2001, les administracions educatives organitzaran proves per a l'obtenció del títol de Graduat en Educació Secundària per part de les persones majors de 18 anys. No obstant això, les administracions educatives, en els casos d'anticipació de l'Educació Secundària Obligatòria, podran organitzar les citades proves amb anterioritat per a l'esmentada població adulta.
  
Implantada anticipadament a la Comunitat Valenciana l'Educació Secundària Obligatòria i existint alumnes que van acabar estes ensenyances sense aconseguir els objectius d'esta etapa educativa i, per consegüent, sense haver obtingut el títol de Graduat en Educació Secundària, és necessari establir el procediment que permeta obtindre la mencionada titulació a les persones majors de 18 anys.
  
L'article 52.3 de la Llei d'Ordenació General del Sistema Educatiu establix que en les citades proves es valoraran les capacitats generals pròpies de l'Educació Bàsica i en el article 52.1 que les persones adultes que vullguen adquirir els coneixements equivalents a l'Educació Bàsica comptaran amb una oferta adaptada a les seues condicions i necessitats.
  
Esta especificitat de la formació de persones adultes està igualment arreplegada en l'article 5 de la Llei 1/1995, de 20 de gener, de la Generalitat Valenciana, de Formació de les Persones Adultes, en el qual es preceptua que l'obtenció de titulacions que possibiliten l'accés al món del treball i als diferents nivells educatius es realitzarà per mitjà de modalitats, organitzacions i metodologies adaptades a les característiques de l'aprenentatge de les persones adultes.
  
En conseqüència, l'annex I del Decret 220/1999, de 23 de novembre, del Govern Valencià, establix el currículum específic de la formació bàsica de les persones adultes fins a l'obtenció del títol de Graduat en Educació Secundària, en la Comunitat Valenciana.
  
Per tot això, tenint en compte allò que s'ha establit en els apartats 1 i 3 de l'article 52 de la Llei d'Ordenació General del Sistema Educatiu i en l'article 6.2 i en la disposició final primera de la Llei 1/1995, de 20 de gener, de la Generalitat Valenciana, a proposta del conseller de Cultura i Educació, després de l'informe del Consell de Formació de Persones Adultes, conforme amb el Consell Jurídic Consultiu, i després de la deliberació del Govern Valencià, en la reunió del dia 30 de maig de 2000,
  
DECRETE
  
Article 1. Objecte i àmbit d'aplicació
  
Aquest decret té per finalitat establir la prova perquè les persones majors de 18 anys d'edat puguen obtindre directament el títol de Graduat en Educació Secundària, a la Comunitat Valenciana.
  
Article 2. Titulació
  
S'expedirà el títol de Graduat en Educació Secundària a totes aquelles persones que aconseguisquen globalment, per mitjà de la prova realitzada, els objectius generals de la formació bàsica de les persones adultes, que figuren en l'annex I del Decret 220/1999, de 23 de novembre, del Govern Valencià.
  
Disposició transitòria
  
Segons allò que s'ha establit en l'apartat 5 de l'article únic del Reial Decret 173/1998, de 16 de febrer (BOE de 17 de febrer de 1998), continuaran convocant-se proves extraordinàries per a l'obtenció del títol de Graduat Escolar, durant els cinc anys següents a l'extinció de l'octau curs d'Educació General Bàsica.
  
Disposicions finals
  
Primera
  
S'autoritza el conseller de Cultura i Educació per a aplicar i desenrotllar allò que s'ha disposat en este decret.
  
Segona
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 30 de maig de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura i Educació,


Còpia Permalink ELI